ნერვა

მარკუს კოკცეიუს ნერვა 
(ლათ. Marcus Cocceius Nerva; დ. 8 გერგობათუთა, 30 — ღ. 27 ღურთუთა, 98) — რომიშ იმპერატორი 96-98 წანეფს. იმპერატორიშ ხვისტაშა ეშართჷ 66 წანერი რდუნ თეშ. რდჷ მაართა წჷმმარინაფალი ანტონინუსეფიშ დინასტიაშ, ნამუქჷთ დოთირუ ფლავიუსეფიშ დინასტია. ნერვა  იმპერატორი ნერონიშ გოსქუალაშ შანულამი მაკათური დო ილაჸაფჷ კაბეტი როლი 65 წანაშ პიზონიშ კონსპირაციაშ (ნამუშ ღანკი ნერონიშ ჸვილუა რდჷ) დონწყუმას. მუჭოთ ფლავიუსეფიშ ლოიალისტის, უკინებუდჷ კონსულიშ პოსტი 71 დო 90 წანეფს, ვესპასიანეშ დო დომიციანეშ ბორჯის. 96 წანაშ 18 ეკენიას დოჸვილეს დომიციანე. თიმ დღას რომიშ სენატიქ ახალი იმპერატორო გეგმაცხადჷ ნერვა.

ნერვაშ კუნტა პერიოდიშ მართუალა იხასიათებუ იმპერიაშ ფინანსური დო ეკონომიკური პრობლემეფით. თაშნეშე, რომაული არმიაშ რანწკეფს ნერვას ვეიაჭოფჷ პოპულარობაქ. 97 წანას, პრეტორიანული გვარდიაშ ინიციატივათ დო ნძალებათ ნერვაქ მონძეთ გიმისქუალუ ტრაიანე, ნამუთ უმოსი გოლინიანი დო პოპულარული რდჷ. ნერვაქ ღურუ 98 წანაშ 27 ღურთუთას. მუში მონძე ტრაიანექ თინა გაღორონთუ. 

ანტიკური პერიოდიშ ისტორიკოსეფს ნერვა ჭკვერი პოლიტიკოსო დო იმპერატორო მიოჩუდეს. ნერვა რდჷ რანწკით მაართა ხუთი ჯგირი იმპერატორიშე.

ლიტერატურა
 იმპერატორი ნერვა ენციკლოპედია ბრიტანიკას


კატეგორია:რომიშ იმპერატორეფი
კატეგორია:I ოშწანურაშ რომიშ იმპერატორეფი
კატეგორია:რომიშ გაღორონთებული იმპერატორეფი